b'\n_START_ARTICLE_\nIlomantsin Urheilijat\n_START_PARAGRAPH_\nIlomantsin Urheilijat on vuonna 1939 perustettu ilomantsilainen urheiluseura. Se on menestynyt erityisesti hiihdossa, jossa seuran urheilijat ovat voittaneet arvokisamitaleitakin. Tunnetuimpia seuraa edustaneita ovat muun muassa Aki Karvonen ja Kaisa Varis._NEWLINE_Seura j\xc3\xa4rjest\xc3\xa4\xc3\xa4 Pogostan hiihto -laturetken, jota on hiihdetty vuosittain vuodesta 1977. Osanottajam\xc3\xa4\xc3\xa4r\xc3\xa4t ovat 2000-luvulla nousseet yli 3\xc2\xa0000 hiiht\xc3\xa4j\xc3\xa4n. Kansainv\xc3\xa4lisi\xc3\xa4 kilpailuita ja SM-hiihtoja Ilomantsin urheilijat on j\xc3\xa4rjest\xc3\xa4nyt useita._NEWLINE_Seuran puheenjohtajana toimii Antti Immonen.\n_START_SECTION_\nHistoria\n_START_PARAGRAPH_\nIlomantsissa j\xc3\xa4rjest\xc3\xa4ytynyt urheilutoiminta alkoi jo 1900-luvun alussa. 1920- ja 1930-luvulla perustettiin viisi urheiluseuraa Ilomantsin sivukylille. Keskusseuran perustava kokous j\xc3\xa4rjestettiin 25. maaliskuuta 1939._NEWLINE_Hiihto on l\xc3\xa4hes aina ollut Ilomantsin urheilijoiden valtalaji. My\xc3\xb6s yleisurheilu on ollut suosittu laji, jonka harrastajia on ollut enimmill\xc3\xa4\xc3\xa4n l\xc3\xa4hes 300. Kolmas valtalaji etenkin 1960-luvulta l\xc3\xa4htien on ollut pes\xc3\xa4pallo, jossa enimmill\xc3\xa4\xc3\xa4n on pelannut 25 joukkuetta. Naisten joukkue nousi jopa mestaruussarjaan kaudeksi 1979 ja onnistui s\xc3\xa4ilytt\xc3\xa4m\xc3\xa4\xc3\xa4n paikkansa siell\xc3\xa4 my\xc3\xb6s seuraavaksi kaudeksi, jolloin edess\xc3\xa4 oli kuitenkin putoaminen tiukkojen karsintakamppailuiden j\xc3\xa4lkeen. Hyvink\xc3\xa4\xc3\xa4n Tahko voitettiin kotona 14-8, mutta vieraissa koettu 21-12 tappio tiesi sarjapaikan menoa Hyvink\xc3\xa4\xc3\xa4lle yhteistuloksella 29-26. Miesjoukkue on pystynyt voittamaan maakuntasarjan lohkonsa 1962, 1979, 1986 ja 1989.'